Zs. Simon, poslanec: (2009-11-03):
Vláda Slovenskej republiky túto oblasť považuje za svoju prioritu. Opakujem túto poslednú vetu. Vláda Slovenskej republiky túto oblasť považuje za svoju prioritu. Vláda natoľko považuje pôdohospodárstvo za svoju prioritu, že v hojnosti ich chce utopiť. Kým v roku 2009 doplatok k priamym platbám bol na úrovni roku 30 % možných, tým slovenskí poľnohospodári dosiahli 90 % úrovne platieb európskej pätnástky. Pre rok 2010 však táto vláda, ktorej priorita je stále pôdohospodárstvo, navrhuje doplatok k priamym platbám len na úrovni 20 % z možných 30. Teda krátenie o 10 %, čo je pokles o 34,1 milióna eur. Dovoľte, aby som poznamenal ako bývalý minister pôdohospodárstva, že predchádzajúca vláda Mikuláša Dzurindu nebola nikdy tak milosrdná k poľnohospodárom v rovine verbálnej, ale v skutkovej. Od roku 2004, keď Slovenská republika vstúpila do Európskej únie, Slovenská republika mala možnosť doplácať farmárom 30 % z vlastného rozpočtu. Predchádzajúca vláda nikdy, opakujem, nikdy ani v roku 2004, ani v roku 2005, ani v roku 2006 neurobila 10-percentné zníženie doplatkov k priamym platbám, tak ako k tomu pristupuje vláda Roberta Fica, ktorá považuje rezort pôdohospodárstva za svoju prioritu. Chcem tým povedať, že priorita tejto vlády sa prejavuje markantným znížením. Dovoľte, aby som poukázal aj na niektoré ďalšie riziká, na ktoré sa zabúda pri predkladaní tohto zákona. Na základe návrhu poslancov zo strany SMER – sociálna demokracia sa zmenil zákon o Pôdohospodárskej platobnej agentúre č. 543/2007 na 40. schôdzi Národnej rady v tomto roku, ktorého podstatou bolo, že aj DPH sa bude uhrádzať, respektíve sa môže uhrádzať prostredníctvom platobnej agentúry cez kapitolu ministerstva pôdohospodárstva. Keďže projekty pre obce boli prebraté v minulom roku, sú vyhodnotené práve v tomto období a sú podpisované, ich realizácia z 99 % sa uskutoční v budúcom roku, teda v budúcom roku ho bude treba aj splácať. Týka sa to sumy cca 4 miliárd korún. To znamená, že ministerstvo pôdohospodárstva bude musieť obciam zaplatiť DPH vo výške 19 %? Čo pri rýchlej matematike činí sumu 800 miliónov korún? Kde na to ministerstvo, alebo kapitola zoberie? Je to ďalší odkaz pre pôdohospodárov, že oni nemajú zabezpečené financovanie, lebo tu chýba 800 miliónov korún? Keďže vláda pokladá rezort pôdohospodárstva za svoju prioritu, osobitne stabilizáciu živočíšnej výroby, na ktorú ročne vynakladá viac ako 3 miliardy korún, dovoľte položiť otázku. Koľko z tohto použil rezort na stabilizáciu chovu ošípaných či hydiny? No nič. Pokles bol porovnateľný s predchádzajúcimi obdobiami. Pokles na stabilizáciu chovu kráv? No takmer celú túto čiastku. Pokles stavov, jeho tempo sa zdvojnásobilo. Dovoľte, aby som sa zameral teraz na jedno z hlavných argumentov, ktoré táto vláda používala začiatkom svojho vládnutia v roku 2006 a v roku 2007. Bolo to odôvodnenie a snaha vytvoriť viac pracovných príležitostí na vidieku. Výsledok? Dámy a páni, dnes treba povedať, že je nulový. Ministerstvo pôdohospodárstva a ministerstvo práce, sociálnych  vecí a rodiny pripravilo v tomto roku program na vytvorenie ďalších 5-tisíc pracovných príležitostí v oblasti pôdohospodárstva. Výsledok? Mínus 5-tisíc pracovných miest. Veľkým otáznikom aj pre oblasť pôdohospodárstva je úspešnosť v oblasti čerpania eurofondov. Pán minister, viete o tom, že celý program rybného hospodárstva je ohrozený z hľadiska čerpania, nakoľko počet ukončených projektov je nulový? Počet realizovaných platieb je tiež nulový. A úroveň kontrahácie je na úrovni 2 %, a to už píšeme pomaly koniec roku 2009? Postup Pôdohospodárskej platobnej agentúry a ministerstva pôdohospodárstva nenapomáha čerpanie eurofondov, ale ani ostatných rezortov. Keďže prijímanie žiadostí na diverzifikáciu prebehlo minulý rok v auguste a v septembri. Bolo prijatých 230 žiadostí, do dnešného dňa nie je uzatvorená ani jedna jediná zmluva s uchádzačmi. Ako chce táto vláda svojimi predstaviteľmi jednotlivých rezortov zabezpečiť efektívne čerpanie eurofondov pri takomto pomalom prístupe k uzatváraniu kontrahácie zmlúv, ktoré sú viazané na eurofondy? Pri takomto zdĺhavom postupe to asi nepôjde. Od vlády v čase hospodárskej krízy sa právom dá očakávať, že bude šetriť a čo najefektívnejšie zhodnocovať štátne aktíva. Pán minister, preto každý občan a daňový poplatník tejto krajiny očakával a právom očakáva, že nebudú kauzy typu nástenkový tender či škandalózny predaj emisií, ešte škandalóznejšie neukončenie tejto zmluvy v predaji CO2, tender na mýto, či navyšovanie realizačnej ceny PPP projektov formou dodatkov k zmluvám. Ako chce vláda zamedziť takémuto konaniu, aby sa daňoví poplatníci v budúcnosti  nemuseli na to tak postupne skladať? Dámy a páni, odkaz tejto vlády pre každého občana tejto krajiny je, že tendre a kauzy naďalej budú pokračovať. O tom svedčí aj konanie na ministerstve kultúry či ministerstve životného prostredia, alebo zahľadenie stôp v kauze Tipos. Vážená vláda sociálnej demokracie, mám dojem a nadobúdam čím ďalej, tým väčší, že kto kradne počas krízy, rozvracia republiku. Opakujem, kto kradne počas krízy, rozvracia republiku. Na tom, že je hospodárska kríza v tejto krajine, asi všetci vieme súhlasiť. Ale prečo musia na to doplatiť občania tejto krajiny? Vážený pán minister, z akých zdrojov, alebo akým spôsobom sa vyrieši dofinancovanie DPH pre obce? Pôjde to na úkor pôdohospodárov? Rátate s nejakým skrytým navýšením prostriedkov pre kapitolu ministerstva pôdohospodárstva? Kapitola rezortu pôdohospodárstva počíta aj s príjmami vo výške 497-tisíc euro z pôžičiek poskytnutých bývalými fondmi. Akým spôsobom chce ministerstvo pôdohospodárstva a vláda zabezpečiť ich efektívne vymáhanie, keď hneď po výmene vlády v roku 2006 pristúpila k zrušeniu vymáhania týchto prostriedkov. Príjmy z odvodov za záber poľnohospodárskej pôdy počítate v objeme 5,3 milióna eur v čase hospodárskej krízy, v čase vyháňania zahraničných investorov. Nikto nebude chcieť prísť investovať na Slovensko, robiť novú výstavbu a platiť poplatky za záber poľnohospodárskej pôdy, tým pádom považujem tieto príjmy za vysoko nereálne. Chcela vláda vôbec chrániť najkvalitnejšie pozemky Slovenskej republiky? Alebo ich v skutočnosti chcela aj chce trestať občanov žijúcich na tomto území len pre to, kde majú pozemky a kde majú majetok oproti ostatným? Celkový limit výdavkov kapitoly pôdohospodárstva pre rok 2010 je vyšší oproti predchádzajúcemu roku cca o 5 a pol miliardy korún. Treba úprimne povedať, že tieto prostriedky nie sú orientované na sektor pôdohospodárstva, ale na sektor vidieka. Rekonštrukciu malých obcí a osídlení, čo považujem za vysoko potrebné a pozitívne, ale na druhej strane treba povedať, že je to nedostatočné už vo vzťahu k spomenutému riešeniu DPH. Predchádzajúca vláda v predchádzajúcom volebnom období dokázala nájsť riešenie na prefinancovanie DPH prostredníctvom ministerstva pôdohospodárstva a platobnej agentúry a ministerstva financií ako mimoriadne zaplatenie DPH obcami a tieto boli ministerstvom financií refundované. Takto prebiehali platby z programu SAPARD. Presne táto istá metóda sa dá a dala použiť aj v tomto prípade. Pýtam sa, prečo sa tak dodnes neudialo? Prečo malé obce s pár sto obyvateľmi musia čakať na to, či sa DPH vyrieši, alebo sa DPH nevyrieši, 19 % to je taká veľká čiastka z investícií, že tie obce nedokážu prekonať. Chce vláda ohroziť aj čerpanie tých viac ako 4 miliárd korún pre malé obce? Sociálna vláda pri predkladaní tohto návrhu zákona vehementne vyhlasovala a aj vyhlasuje, že nie je jej cieľom navýšenie daní a odvodov pre občanov. Som presvedčený, že vláda priam núti obce neúmerne zvyšovať dane a poplatky. Takýto krok považujem za farizejský, nakoľko vláda pre rozpočtový rok 2010 nezvyšuje dane a poplatky, aby zlepšila svoje volebné preferencie, ale starostov a primátorov priam núti zvýšiť miestne dane za pozemky, smeti, zvieratá a ďalšie, hoci rok 2010 je volebným rokom aj do miestnej samosprávy. Vážení predstavitelia vládnej koalície, skúste sa zamyslieť nad tým, aká štruktúra ľudí žije na vidieku. Sú to občania, ktorých veľká časť je v dôchodkovom veku, ich priemerné zárobky zďaleka nedosahujú úroveň Bratislavy, je tam oveľa vyššia miera nezamestnaných, ako aj oveľa horšie a ťažšie životné podmienky. Treba sa zamyslieť nad skutočnosťou, že obce a miestne samosprávy sú zo zákona povinné zostaviť rozpočet vyrovnaný alebo prebytkový. V žiadnom prípade nie schodkový. Vláda aj v tomto roku mohla a môže hazardovať navýšením schodku bez akéhokoľvek obmedzenia. Vážený pán minister, nielen ako minister financií, ale aj ako podnikateľ, ekonomicky zmýšľajúci človek, ako viete na 100 % povedať, že príjmy z daní fyzických osôb budú v takej výške, ako navrhujete sám v štátnom rozpočte. Nedokázali ste to ani pred rokom, reálne ste neprehodnotili stav ani v tomto roku v čase, keď sa to ešte dalo, prečo by ste to mali práve zvládnuť pre budúci rok? Pán minister, o koľko sa zvýši nezamestnanosť, bude to mesačne o 4- až 5-tisíc, alebo 5- až 8-tisíc? Alebo vystúpte pred týmto rečníckym pultom a povedzte každému, kto je dnes ešte zamestnaný, že už nestratí prácu. Ako chce vláda zabezpečiť zastavenie rastúcej nezamestnanosti, keď na 20. výročie Nežnej revolúcie predkladá do poslaneckých lavíc návrh zákona, ktorý pripomína časy zoštátnenia z obdobia normalizácie. Keď strašíte investorov, hlavne veľkých, že nemôžu prísť na územie Slovenskej republiky voľne podnikať, pretože ich podnikateľské ciele na základe politického rozhodnutia nemusia byť naplnené. Za takýchto podmienok kto príde investovať na Slovensko, kto pomôže vytvoriť nové pracovné miesta? Je to veľa otázok a otáznikov, v skutočnosti, pán minister, nežiadam od vás odpoveď, pretože odpoveď každý občan tejto krajiny dostane v priebehu budúceho roka a každým jedným dňom, keď dostane doručené oznámenie o prepustení z práce. Preto keď obce a starostovia chcú pristúpiť zodpovedne k budúcemu rozpočtu obce, budú musieť začiatkom budúceho roka prijať všeobecne záväzné nariadenie, ktorým zvýšia dane a poplatky občanom, ako aj najviac ohrozeným dôchodcom, nezamestnaným a sociálne odkázaným. Je sociálne vyžadovať navýšenie daní a poplatkov od týchto skupín? Je správne chcieť, aby občania na vidieku mali ešte viac zhoršené životné podmienky? Uvedomujeme si my všetci, že tieto a tomuto podobné kroky účinne prispievajú k tomu, že na Slovensku budeme mať hladové doliny plné nelegálnych smetísk bez verejného osvetlenia, bez funkčnej samosprávy, s ohrozeným výkonom základných povinností? Aj na základe výzvy 210 starostov a zástupcov miest a obcí, ktorí sa na nás obracajú, aby sme zabezpečili, respektíve garantovali dofinancovanie samosprávy minimálne na úrovni roku 2008, podpísané hárky máte rozdané v poslaneckých laviciach, respektíve ich dostanete, predkladám pozmeňujúci návrh k návrhu uznesenia Národnej rady k vládnemu návrhu zákona o štátnom rozpočte na rok 2010 v časti C, ktorý sa dopĺňa o ďalší bod v znení: „Dofinancovať rozpočet samosprávy pre rok 2010 minimálne  na úrovni roku 2008.“ Považujem to za minimálne riešenie, kde vieme dať akúsi istotu pre viac ako 2 900 obcí na Slovensku a pre 48 % obyvateľstva žijúceho na vidieku, že ich prepad na budúci rok bude zastabilizovaný. Toto rozhodnutie sa týka 86 % krajiny, ktorá podľa kritérií Európskej únie sa dá považovať za vidiecku. Toto riešenie a takéto uznesenie by malo vyslať signál pre občanov žijúcich na vidieku, že ich poslanci Národnej rady bez rozdielu politickej príslušnosti považujú za potrebné zachovanie ich životných štandardov a zachovanie rázu krajiny ako takej. Preto predkladám tento pozmeňujúci návrh a, kolegyne, kolegovia, aj v mene tých 210 starostov a primátorov, ktorí túto výzvu podpísali, vás žiadam o podporu, pretože naozaj nie je možné od nikoho ekonomicky vyžadovať, aby zostavil ekonomicky vyrovnaný či prebytkový rozpočet, keď jeho príjmy závisia od toho, či zamestnanosť bude rásť, či sa zastaví, alebo či sa bude zvyšovať. Keď to nevieme garantovať, tak musíme nájsť také riešenie, aby tieto obce mohli plánovať. A pri najmenšom je správne očakávať takýto prístup aj zo strany vládnej koalície, aj zo strany opozície. Ďakujem pekne.